Vandale beskadig honderde straatligte in Oos-RandArgieffoto Altesaam 480 straatligte is die afgelope drie weke in Kempton Park en omliggende areas deur vandale beskadig. Themba Gadebe, woordvoerder van die Ekurhuleni-munisipaliteit, sê die pale word oopgebreek en die kragdrade word uitgeruk. Hy sê die areas wat geraak word is Estherpark, Kempton Park-Wes, Terenure, Birch Acres, Birchleigh, Norkem Park, Van Riebeeckpark, Edleen en Croydon. “Die diefstal en vandalisme het ŉ negatiewe impak op reaksietye vir ander klagtes, aangesien ons hulpbronne tot op die uiterste beproef word,” het Gadebe gesê. Die munisipaliteit het ŉ beroep op inwoners gedoen om te help om die skuldiges op te spoor. Gadebe sê die munisipaliteit het intussen ŉ veiligheidsmaatskappy aangestel wat talle buurte in Kempton Park patrolleer in ŉ poging om die diefstal hok te slaan. Hy sê ŉ kontrakteur is ook aangestel om met die herstelwerk te help. “Aangesien die pale eers uitmekaargehaal moet word, sal die proses moontlik ŉ paar weke lank neem om te voltooi.”